CELEX: 32017D2224
Language: hr
Date: 2017-11-30 00:00:00
Title: Provedbena odluka Komisije (EU, Euratom) 2017/2224 оd 30. studenoga 2017. o izmjeni Provedbene odluke 2014/844/EU, Euratom o odobrenju Malti da primjenjuje određene približne procjene za izračun osnovice vlastitih sredstava od PDV-a (priopćeno pod brojem dokumenta C(2017) 7861)

2.12.2017   
            
            
               HR
            
            
               Službeni list Europske unije
            
            
               L 318/37
            
         PROVEDBENA ODLUKA KOMISIJE (EU, Euratom) 2017/2224
   оd 30. studenoga 2017.
   o izmjeni Provedbene odluke 2014/844/EU, Euratom o odobrenju Malti da primjenjuje određene približne procjene za izračun osnovice vlastitih sredstava od PDV-a
   
      
         (priopćeno pod brojem dokumenta C(2017) 7861)
      
   
   (Vjerodostojni su samo tekstovi na engleskom i malteškom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Uredbu Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (1), a posebno njezin članak 6. stavak 3. drugu alineju,
   nakon savjetovanja sa Savjetodavnim odborom za vlastita sredstva,
   budući da:
   
               (1)
            
            
               Na temelju članka 387. Direktive Vijeća 2006/112/EZ (2) Malta može, u skladu s uvjetima koji su se primjenjivali u toj državi članici na dan njezina pristupanja, nastaviti izuzimati transakcije navedene u točki 9. dijela B Priloga X. toj direktivi sve dok se isto izuzeće primjenjuje u bilo kojoj od država članica koje su bile članice Zajednice na dan 30. travnja 2004. U skladu s tim člankom te se transakcije moraju uzeti u obzir pri utvrđivanju osnovice vlastitih sredstava od poreza na dodanu vrijednost (PDV).
            
         
               (2)
            
            
               Provedbenom odlukom Komisije 2014/844/EU, Euratom (3) Malti je odobrena primjena fiksnih postotaka međuosnovice za izračun osnovice vlastitih sredstava od PDV-a za transakcije iz točaka 8. i 10. dijela B Priloga X. Direktivi 2006/112/EZ u pogledu javne vodoopskrbe i prijevoza putnika.
            
         
               (3)
            
            
               U dopisu od 25. travnja 2017. Malta je zatražila od Komisije da joj odobri primjenu određenih približnih procjena za izračun osnovice vlastitih sredstava od PDV-a za transakcije iz točke 9. dijela B Priloga X. Direktivi 2006/112/EZ u pogledu novih objekata i građevinskog zemljišta. Pri izračunu kompenzacije za isporuku novih objekata i građevinskog zemljišta Malta vrijednost građevinskog zemljišta procjenjuje po dvostrukoj cijeni novih objekata. Izračun točne vrijednosti za građevinsko zemljište predstavljao bi neopravdano administrativno opterećenje u odnosu na učinak predmetnih transakcija na ukupnu osnovicu sredstava od PDV-a Malte. Stoga bi Malti trebalo odobriti da pri izračunu osnovice vlastitih sredstava od PDV-a u pogledu novih objekata i građevinskog zemljišta primjenjuje približne procjene.
            
         
               (4)
            
            
               Radi transparentnosti i pravne sigurnosti primjereno je vremenski ograničiti primjenjivost odobrenja.
            
         
               (5)
            
            
               Provedbenu odluku 2014/844/EU, Euratom trebalo bi stoga na odgovarajući način izmijeniti,
            
         DONIJELA JE OVU ODLUKU:
   Članak 1.
   U Provedbenoj odluci 2014/844/EU, Euratom umeće se sljedeći članak 2.a:
   
      „Članak 2.a
      Malti se odobrava da pri izračunu osnovice vlastitih sredstava od PDV-a od 1. siječnja 2017. do 31. prosinca 2021. za transakcije iz točke 9. dijela B Priloga X. Direktivi 2006/112/EZ (novi objekti i građevinsko zemljište) primjenjuje približne procjene.”
   
   Članak 2.
   Ova je Odluka upućena Republici Malti.
   
      Sastavljeno u Bruxellesu 30. studenoga 2017.
      
         
            Za Komisiju
         
         Günther OETTINGER
         
            Član Komisije
         
      
   
   
      (1)  SL L 155, 7.6.1989., str. 9.
   
   
      (2)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).
   
      (3)  Provedbena odluka Komisije 2014/844/EU, Euratom оd 26. studenoga 2014. o odobrenju Malti da primjenjuje određene približne procjene za izračun osnovice vlastitih sredstava od PDV-a (SL L 343, 28.11.2014., str. 33.).